એક્ઝિટ પોલ મુજબ ભાજપ ફરીથી સત્તા પર આવશે તેવું તારણ નિકળી રહ્યું છે. ભાજપ દ્વારા ૧૮મીએ પરિણામ આવે તે પછીની વ્યવસ્થા અને શપથવિધિ કયા સ્થળે કરવી તેની પણ તૈયારીઓ શરૂ કરી દેવામાં આવી છે. ભાજપમાં ભૂતકાળમાં મંત્રી પદે રહી ચૂકેલા વયોવૃધ્ધ નારણભાઇ પટેલથી લઇને હાલના યુવા મંત્રી જયેશ રાદડિયા સુધીની લાંબી યાદી છે. ભાજપે જીતવાની લ્હાયમાં એવા જૂના જોગીઓને પણ ટિકિટ આપી છે જેઓ છેલ્લા કેટલાય સમયથી ચૂંટણીની ટિકિટ માટે દૂર દૂર સુધી મેદાનમાં ન હતા. ફક્ત પૂર્વ કે છેલ્લા મંત્રી મંડળના મંત્રીઓ જ નહીં પણ જેમને સંસદિય સચિવ બનાવીને અસંતોષ ડામવાની કોશિષ કરાઇ હતી તેવા પણ આ વખતે ભાજપ જીતશે તો પ્રમોશન પામી છેવટે મંત્રી મંડળમાં સમાવાશે તેવી આશામાં હશે. ભાજપના મંત્રી મંડળમાં સમખાવા પૂરતા એક જ મહિલા મંત્રી ડો. નિર્મલાબેન વાધવાણી હતા. તેમને આ વખતે ટિકિટ જ અપાઇ નથી ત્યારે અનેક મહિલા ધારાસભ્યોને પણ મંત્રી પદની આશા છે.